Boer Johan kry sy vrouJohan en Esmerélda (Foto: Esmerélda van Wyk/Instagram) Boer Johan Lombard (29) van die immergewilde kykNET-maatsoekreeks Boer soek ŉ vrou het dié naweek die groot vraag gevra aan sy droomvrou, Esmerélda van Wyk (29). Johan en Esmerélda het Saterdag op die plaas in Marquard in die Vrystaat verloof geraak. “Ek het ŉ trekker en ŉ sleepwa reggetrek en die woorde op papier uitgedruk om teen die wa te plak,” het Johan Sondag aan Maroela Media gesê. “Ek het vir haar gesê ons moet ŉ paar foto’s gaan neem. Sy het eers nie die woorde raakgesien nie, en ek het toe gemaak of ek van iets vergeet het. Toe ek haar roep om iets te kom kyk, het sy die woorde gesien.” Esmerélda gaan vir die week op die plaas bly, omdat Donderdag ŉ vakansiedag is. “Dis lekker, sy hoef nie vandag al terug te ry Springs toe nie.” Johan en Esmerélda (Foto: Esmerélda van Wyk/Instagram) Johan sê hulle families is almal baie opgewonde en Esmerélda se familie sal ook vir die langnaweek op die plaas kom kuier om saam die blydskap te vier. Maroela Media het vroeër berig die lewe het onverwagte kinkels en draaie vir Johan en Esmerélda geloop toe dié twee mekaar eers na afloop van die program gevind het. “As jy so lank alleen is, weet jy wat jy wil hê. En ek weet ek en Esmerélda hoort bymekaar,” het Johan vroeër gesê.